11 Satane o ne a tlhoile thata losika lo Mesia a neng a tla tswa mo go lone. Ka sekai, akanya ka se se neng sa direga fa Jehofa a sena go bolelela Aborahame gore o tla nna “setšhaba se segolo.” (Genesise 12:1-3) Fa Aborahame le Sara ba ne ba le kwa Egepeto, Faro o ne a tsaya Sara a mo isa kwa ntlong ya gagwe ka maikaelelo a gore a nne mosadi wa gagwe. Le fa go ntse jalo, Jehofa o ne a sireletsa Sara mo maemong ao a a thata. (Bala Genesise 12:14-20.) Go ile ga direga se se tshwanang kwa motseng wa Gerare pele Isake a tsholwa. (Genesise 20:1-7) A ga o akanye gore Satane ke ene a neng a baka maemo ano? Gakologelwa gore Sara o ne a fudugile mo motseng o o neng o humile wa Ure mme a nna mo ditenteng. Ka jalo, a Satane o ne a leka go mo raela ka matlo a mantlentle a segosi a ga Faro le Abimeleke? A Satane o ne a akanya gore Sara o tla tlogela monna wa gagwe le Jehofa mme a nyalwe ke nngwe ya dikgosi tseo? Baebele ga e tlhalose mme gone go bonala Diabolo a ne a ka itumela tota fa Sara a ne a ka latlhegelwa ke tshiamelo ya go nna karolo ya losika lo Mesia a neng a tla tswa mo go lone. Satane o ne a se kitla a kgathala fa lenyalo la mosadi yono, tsela e a neng a itsege ka yone le fa kamano ya gagwe le Jehofa di ne di ka senyega. Tota Satane o setlhogo e bile o boikepo!